HŽ serija 2044
HŽ serija 2044 (izvorno GT 22 HW, ex JŽ 645) (nadimak Mala Karavela) serija je dizelsko-električnih lokomotiva Hrvatskih željeznica. Lokomotive je gradio američki General Motors, a izgrađene su 1981. godine. Namijenjene su za vuču teretnih i putničkih vlakova, iako uglavnom vuku putničke. Osim na prugama u Hrvatskoj, ove lokomotive nalaze se u voznom parku i drugih željeznica država nastalih raspadom Jugoslavije (npr. Železnice Srbije).

Lokomotive ove serije su šestoosovinske s pojedinačnim osovinskim pogonom i osovinskim rasporedom (A1A)'(A1A). Osovinsko opterećenje iznosi 16 t/os. Najveća vozna brzina ovih lokomotiva je 124 km/h. Lokomotive serije HŽ 2044 opremljene su dvotaktnim dizelskim motorom izvedbe V s 12 cilindara i turbopuhalom koje omogućava postizanje većih snaga. Prijenosnik snage je električni, a sastoji se od glavnoga alternatora za izmjeničnu struju i od četiriju istosmjernih elektrovučnih motora, koji su po dva smješteni u svakome okretnom postolju. Lokomotive serije HŽ 2044 spadaju među snažnije lokomotive na Hrvatskim željeznicama.

Mehanički dio lokomotive serije HŽ 2044 sastoji se od glavnoga okvira
koji se preko okretnih postolja i bočnih oslonaca oslanja na dva troosovinska okretna postolja, od duljega dijela oplate motornoga prostora, od upravljačnice i od kraćega niskog dijela oplate na prednjem lokomotivskome kraju. Okretna postolja identična su okretnim postoljima na lokomotivama serije HŽ 2061 i serije HŽ 2062. Kraći kraj lokomotive tvornički je određen za njezin prednji dio. Upravljački stol u upravljačnici predviđen je za vožnju s obiju lokomotivskih strana i omogućava to da strojovođa može mijenjati upravljačko mjesto ovisno o smjeru kretanja vlaka.

Tehničke karakteristike

Osovinski raspored: (A1A)'(A1A)
Tip dizelskog motora: GMC645 E3
Instalirana snaga: 1845 kW
Snaga lokomotive za vuču: 
 1715 kW (bez grijanja vlaka) 
 1342 kW (sa grijanjem vlaka)
Najveća brzina: 124 km/h
Duljina preko odbojnika: 16994 mm
Širina lokomotivskog sanduka: 2954 mm
Najveća visina od GTR: 4191 mm
Ukupna masa lokomotive: 97,5 t
Najveće osovinsko opterećenje: 16 t/os

Izvori
 Ivan Švaljek, Tomislav Kožulj, Miljenko Bošnjak: Tehničko-eksploatacijski pokazatelji i značajke vučnih vozila Hrvatskih željeznica, Zagreb, 2003.
 Tehničke karakteristike vučnih vozila, stranica Hrvatskih željeznica
 dizelsko-električna lokomotiva serije 2044

Lokomotive
Željeznički promet u Hrvatskoj